U-I-19/99
Natisni
Opravilna št.:
U-I-19/99
Datum odločitve:
23. 11. 2000
Objavljeno:
OdlUS IX, 279
ECLI:
ECLI:SI:USRS:2000:U.I.19.99
Akt:
Zakon o pokojninskem in invalidskem zavarovanju (Uradni list RS, št. 12/92, 5/94, 7/96 in 54/98) (ZPIZ), 2. odst. 274. čl.
Izrek:
Zahteva za oceno ustavnosti drugega odstavka 274. člena Zakona o pokojninskem in invalidskem zavarovanju (Uradni list RS, št. 12/92, 5/94, 7/96 in 54/98) se zavrže.
Evidenčni stavek:
Ustavno sodišče je zahtevo zavrglo, ker je bil izpodbijani zakon v času pripravljalnega postopka nadomeščen z novim, ki je vprašanje uredil drugače, vlagateljica zahteve pa ni dala podatkov, potrebnih za nadaljevanje postopka po 47. členu ZUstS.
Geslo:
Ustavno sodišče, presoja ustavnosti predpisa oz. splošnega akta, ki je med postopkom prenehal veljati.
Pokojninsko in invalidsko zavarovanje, upravljanje, skupščina zavoda.
Pravna podlaga:
Zakon o Ustavnem sodišču (ZUstS), 25., 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zveza svobodnih sindikatov Slovenije
Datum vloge:
15. 1. 1999
Vrsta odločitve:
sklep
Vrsta rešitve:
zavrženje
Dokument:
US20469
Dokument v PDF obliki:
U-I-19-99.pdf
116 KB
Prenesite datoteko
U-I-19/99-10
23. 11. 2000
S K L E P
Ustavno sodišče je v postopku za oceno ustavnosti, začetem z zahtevo Zveze svobodnih sindikatov Slovenije, ki jo zastopa predsednik mag. Dušan Semolič, na seji dne 23. novembra 2000
s k l e n i l o :
Zahteva za oceno ustavnosti drugega odstavka 274. člena Zakona o pokojninskem in invalidskem zavarovanju (Uradni list RS, št. 12/92, 5/94, 7/96 in 54/98) se zavrže.
O b r a z l o ž i t e v
1. Zveza svobodnih sindikatov Slovenije (v nadaljevanju: ZSSS) je dne 15. 1. 1999 vložila zahtevo za oceno ustavnosti drugega odstavka 274. člena Zakona o pokojninskem in invalidskem zavarovanju (v nadaljevanju: ZPIZ-92), po katerem po noveli iz leta 1998 Skupščino Zavoda za pokojninsko in invalidsko zavarovanje Slovenije (v nadaljevanju: Skupščina Zavoda) sestavlja 30 članov, od tega deset predstavnikov upokojencev in delovnih invalidov, deset predstavnikov delodajalcev in zavarovancev ter deset predstavnikov, ki jih imenuje Vlada. ZSSS med drugim navaja, da pravice zavarovancev do upravljanja v Skupščini Zavoda niso uravnotežene z njihovo obveznostjo financiranja sistema zavarovanja. Kljub temu, da s prispevki zagotavljajo največji delež sredstev za funkcioniranje sistema (v letu 1997 v višini 45,6 %), jim 16,7% mest v Skupščini Zavoda ne omogoča, da sorazmerno vplivajo na oblikovanje odločitev.
Konvencije Mednarodne organizacije dela naj bi ne predvidevale sodelovanja predstavnikov uživalcev pravic pri upravljanju. Z izpodbijano ureditvijo naj bi bila kršena načela 14., 44. in 145. člena Ustave in splošna načela mednarodnega prava. Z vlogo, prejeto dne 26. 4. 1999, je ZSSS predlagala začasno ustavitev volilnih postopkov za imenovanje članov Skupščine Zavoda.
2. Dne 1. 1. 2000 je pričel veljati Zakon o pokojninskem in invalidskem zavarovanju - ZPIZ-1, objavljen v Uradnem listu RS, št. 106/99. V 266. členu določa, da Skupščino Zavoda sestavlja 30 članov, od tega osem predstavnikov sindikatov,
reprezentativnih za območje države, osem predstavnikov delodajalskih združenj, sedem predstavnikov Vlade in sedem predstavnikov upokojencev in delovnih invalidov.
3. Izpodbijani ZPIZ-92 je zaradi uveljavitve novega zakona prenehal veljati. O ustavnosti in zakonitosti določb, ki med postopkom prenehajo veljati, odloča Ustavno sodišče skladno s 47. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) le pod pogojem, da posledice zatrjevane neustavnosti ali nezakonitosti niso bile odpravljene. Glede na to je Ustavno sodišče ZSSS pozvalo, naj sporoči, če vtraja pri vloženi zahtevi za oceno izpodbijane določbe po prenehanju njene veljavnosti. ZSSS na ta poziv v danem roku ni odgovorila.
4. Glede na to, da je izpodbijana ureditev spremenjena, ZSSS pa v določenem roku ni dala podatka, potrebnega za nadaljevanje postopka, je Ustavno sodišče zahtevo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen